CELEX: 52016PC0296
Language: mt
Date: 2016-05-18 00:00:00
Title: Rakkomandazzjoni għal DEĊIŻJONI TAL-KUNSILL li tħassar id-Deċiżjoni 2010/289/UE dwar l-eżistenza ta' żbilanċ eċċessiv fis-Slovenja

IL-KUMMISSJONI EWROPEA
            Brussell, 18.5.2016
            COM(2016) 296 final
            Rakkomandazzjoni għal
            DEĊIŻJONI TAL-KUNSILL
            li tħassar id-Deċiżjoni 2010/289/UE dwar l-eżistenza ta' żbilanċ eċċessiv fis-Slovenja
            
               
         
         
            
            
               
            
            
               Rakkomandazzjoni għal
            
            
               DEĊIŻJONI TAL-KUNSILL
            
            
               li tħassar id-Deċiżjoni 2010/289/UE dwar l-eżistenza ta' żbilanċ eċċessiv fis-Slovenja
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 126(12) tiegħu,
            
            
               Wara li kkunsidra r-rakkomandazzjoni tal-Kummissjoni,
            
            
               Billi:
            
            
               (1)Fit-2 ta' Diċembru 2009, wara li saret rakkomandazzjoni mill-Kummissjoni, il-Kunsill iddeċieda, bid-Deċiżjoni 2010/289/UE
                  1
               , f'konformità mal-Artikolu 126(6) tat-Trattat, li kien jeżisti defiċit eċċessiv fis-Slovenja. Il-Kunsill innota li d-defiċit tal-gvern ippjanat għall-2009 kien ta’ 5,9 % u għalhekk iktar mill-valur referenzjarju ta' 3 % tal-PDG skont it-Trattat. Id-dejn gross tal-gvern kien mistenni li jilħaq l-34,2 % tal-PDG fl-2009, għalhekk 'l isfel mill-valur referenzjarju ta' 60 % tal-PDG skont it-Trattat.
            
            
               (2)Fl-istess data, skont l-Artikolu 126(7) tat-Trattat u l-Artikolu 3(4) tar-Regolament tal-Kunsill (KE) Nru 1467/97, il-Kunsill, abbażi ta' rakkomandazzjoni mill-Kummissjoni, bagħat rakkomandazzjoni lis-Slovenja bl-għan li s-sitwazzjoni tad-defiċit eċċessiv tinġieb fi tmiemha sa mhux aktar tard mill-2013. Ir-rakkomandazzjoni tal-Kunsill ġiet ippubblikata.
            
            
               (3)Fil-21 ta' Ġunju 2013, il-Kunsill qies li s-Slovenja kienet ħadet azzjoni effettiva bi qbil mar-Rakkomandazzjoni tal-Kunsill tat-2 ta' Diċembru 2009 skont l-Artikolu126(7) tat-Trattat, iżda li kienu seħħew ċerti avvenimenti ekonomiċi negattivi u mhux mistennija b'konsegwenzi ta' żvantaġġ kbir għall-finanzi tal-gvern wara l-adozzjoni tar-rakkomandazzjoni oriġinali. Għaldaqstant, il-Kunsill, wara rakkomandazzjoni mill-Kummissjoni, qies li l-kundizzjonijiet previsti fl-Artikolu 3(5) tar-Regolament (KE) Nru 1467/97 kienu ssodisfati, u ħareġ takkomandazzjoni ġdida lis-Slovenja skont l-Artikolu 126(7) tat-Trattat, bl-għan li s-sitwazzjoni ta' defiċit eċċessiv tinġieb fi tmiemha sal-2015. Ir-rakkomandazzjoni l-ġdida tal-Kunsill ġiet ippubblikata. 
            
            
               (4)Fil-5 ta’ Marzu 2014, f’konformità mal-Artikolu 11(2) tar-Regolament (UE) Nru 473/2013, fid-dawl tar-riskji biex tinkiseb korrezzjoni fit-tul tad-defiċit eċċessiv sal-2015, il-Kummissjoni ħarġet rakkomandazzjoni lis-Slovenja bl-għan li tittieħed l-azzjoni meħtieġa biex tiżgura konformità sħiħa mar-rakkomandazzjoni tal-Kunsill tal-21 ta’ Ġunju 2013, b’mod partikolari billi tissodisfa l-isforz fiskali rrakkomandat mill-Kunsill.
            
            
               (5)Skont l-Artikolu 4 tal-Protokoll dwar il-proċedura ta’ defiċit eċċessiv anness mat-Trattati, il-Kummissjoni tipprovdi d-dejta għall-implimentazzjoni ta' din il-proċedura. Bħala parti mill-applikazzjoni ta' dan il-Protokoll, l-Istati Membri għandhom jirrappurtaw dejta dwar id-defiċit u d-dejn tal-gvern tagħhom kif ukoll dwar varjabbli assoċjati oħra darbtejn fis-sena, jiġifieri qabel l-1 ta' April u qabel l-1 ta' Ottubru, skont l-Artikolu 3 tar-Regolament tal-Kunsill (KE) Nru 479/2009
                  2
               . 
            
            
               (6)Il-Kunsill għandu jieħu deċiżjoni biex iħassar id-deċiżjoni dwar l-eżistenza ta' defiċit eċċessiv fuq il-bażi tad-dejta notifikata. Barra minn hekk, deċiżjoni dwar l-eżistenza ta’ defiċit eċċessiv għandha titħassar biss jekk it-tbassir tal-Kummissjoni jindika li d-defiċit ma jkunx se jaqbeż it-3 % tal-livell limitu tal-PDG tul il-perjodu ta’ tbassir
                  3
               .
            
            
               (7)Abbażi tad-dejta pprovduta mill-Kummissjoni (Eurostat) skont l-Artikolu 14 tar-Regolament (KE) Nru 479/2009, wara n-notifika ta' April 2016 mis-Slovenja, u abbażi tal-Programm ta' Stabbiltà tal-2016 u t-tbassir tar-rebbiegħa 2016 tal-Kummissjoni, il-konklużjonijiet li ġejjin huma ggarantiti:
            
            
               –Wara li laħaq l-ogħla livell tiegħu ta' 15,0 % tal-PDG fl-2013, id-defiċit tal-gvern naqas għal 5,0 % tal-PDG fl-2014 u laħaq it-2,9 % tal-PDG fl-2015. It-tnaqqis tad-defiċit fl-2015 kien prinċipalment xprunat minn nonrikorrenza ta' miżuri ta' darba li affettwaw id-defiċit fl-2014 (1,1% tal-PDG) u minn żieda sinifikanti fid-dħul kurrenti (ta' 1,4% tal-PDG) li aktar milli pattew għaż-żieda fl-infiq kurrenti (b'0,2 % tal-PDG) u fin-nefqa kapitali fissa grossa (b'0,2 % tal-PDG) spjegata b'rata ogħla ta' assorbiment ta' fondi tal-UE.
            
            
               –Il-programm ta' stabbiltà għall-perjodu 2016-19, ippreżentat mill-gvern Sloven fit-28 ta' April 2016, jippjana li d-defiċit tal-gvern jinżel għal 2,2% tal-PDG fl-2016, u għal 1,6 % tal-PDG fl-2016. It-tbassir tar-rebbiegħa 2016 tal-Kummissjoni jbassar defiċit ta' 2,4 % tal-PDG fl-2016, u ta' 2,1 % tal-PDG fl-2017. Għalhekk, id-defiċit mistenni li jibqa' taħt il-valur referenzjarju ta' 3 % tal-PDG skont it-Trattat matul il-perjodu ta' tbassir.
            
            
               –Il-bilanċ strutturali, li huwa l-bilanċ tal-gvern ġenerali aġġustat għaċ-ċiklu ekonomiku u nett minn miżuri ta' darba u miżuri temporanji oħrajn, mar għall-agħar b'0,7 % tal-PDG tul il-perjodu 2013-2015. 
            
         
         
            
               –Il-proporzjon tad-dejn mal-PDG żdied għal 83,2 % tal-PDG fl-2015, minn 71 % tal-PDG fl-2013, minħabba aġġustament bejn il-fondi u l-flussi u infiq ta' darba li żied id-dejn. It-tbassir tar-rebbiegħa 2016 tal-Kummissjoni jipprevedi li d-dejn gross tal-gvern jilħaq il-quċċata tiegħu fl-2015 u jonqos għal 78 % tal-PGD fl-2017 minħabba tnaqqis fir-riżervi ta’ likwidità. 
            
            
               (8)Mill-2016, li hija s-sena ta' wara dik li fiha saret il-korrezzjoni tad-defiċit eċċessiv, is-Slovenja hija soġġetta għall-parti preventiva tal-Patt ta' Stabbiltà u Tkabbir, u għandha timxi lejn l-objettiv tat-terminu l-medju tagħha b'pass xieraq, inkluż billi tirrispetta l-livell referenzjarju tal-infiq, u tikkonforma mal-kriterju tad-dejn skont l-Artikolu2(1a) tar-Regolament (KE) Nru 1467/97. F'dan il-kuntest, jidher li hemm ir-riskju ta' xi devjazzjoni mill-aġġustament meħtieġ ta' 0,6 % tal-PDG lejn l-objettiv ta' terminu medju fl-2016. Fl-2017, taħt politiki mingħajr tibdil, jidher li hemm ir-riskju ta' xi devjazzjoni mill-aġġustament rakkomandat ta' 0,6 % tal-PDG lejn l-objettiv ta' terminu medju. Is-Slovenja hija mbassra li tkun konformi mar-regola tad-dejn tranżizzjonali fl-2016 u ġeneralment konformi fl-2017. Għalhekk, se jinħtieġu iktar miżuri fl-2016 u l-2017.
            
            
               (9)F’konformità mal-Artikolu 126(12) tat-Trattat, Deċiżjoni tal-Kunsill dwar l-eżistenza ta’ defiċit eċċessiv għandha titħassar meta, fil-fehma tal-Kunsill, tkun saret korrezzjoni tad-defiċit eċċessiv fl-Istat Membru kkonċernat.
            
            
               (10)Fil-fehma tal-Kunsill, id-defiċit eċċessiv fis-Slovenja ġie kkoreġut, u għaldaqstant id-Deċiżjoni 2010/289/UE għandha titħassar,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Minn valutazzjoni globali jsegwi li s-sitwazzjoni ta' defiċit eċċessiv fis-Slovenja ġiet ikkoreġuta.
            
            
               Artikolu 2
            
            
               Id-Deċiżjoni 2010/289/UE hija b'dan imħassra.
            
            
               Artikolu 3
            
            
               Din id-Deċiżjoni hija indirizzata lir-Repubblika tas-Slovenja.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  Id-Deċiżjoni tal-Kunsill 2010/289/UE tat-2 ta' Diċembru 2009 dwar l-eżistenza ta' żbilanċ eċċessiv fis-Slovenja (ĠU L 125, 21.5.2010, p. 46).
               
               
                  
                     (2)
                  Ir-Regolament tal-Kunsill (KE) Nru 479/2009 tal-25 ta’ Mejju 2009 dwar l-applikazzjoni tal-Protokoll dwar il-proċedura tal-iżbilanċ eċċessiv anness mat-Trattat li jistabbilixxi l-Komunità Ewropea (ĠU L 145, 10.6.2009, p. 1).
               
               
                  
                     (3)
                  B'konformità mal-Ispeċifikazzjonijiet dwar l-implimentazzjoni tal-Patt ta' Stabbiltà u Tkabbir u l-Linji Gwida dwar il-format u l-kontenut ta' Programmi ta' Stabbiltà u Konverġenza.